
2024 елда 44 республика программасы кысаларында 3 мең 365 объектны төзү, ремонтлау, модернизацияләү һәм төзекләндерү планлаштырыла. Гомуми финанс лимиты 57 млрд сумнан артык тәшкил итә. Бу хакта бүген ТР Хөкүмәте Йортында узган киңәшмәдә республиканың төзелеш, архитектура һәм торак-коммуналь хуҗалык министры Марат Айзатуллин хәбәр итте.

Киңәшмәне Татарстан Республикасы Рәисе Рөстәм Миңнеханов барлык муниципаль районнары белән видеоконференцэлемтә режимында уздырды.

Быел ТР Төзелеш, архитектура һәм торак-коммуналь хуҗалык министрлыгы 5 илкүләм проектны һәм 3 дәүләт программасын гамәлгә ашыруга җәлеп ителәчәк, алар кысаларында 222 объектны төзү һәм ремонтлау мониторингы булачак. Барлык юнәлеш федераль министрлыклар һәм ведомстволар белән килешүләр төзелгән.

«Торак һәм шәһәр мохите» илкүләм проекты кысаларында 43 объектны гамәлгә ашыру планлаштырыла. Бу «Торак" федераль проекты буенча Биек Тау авылында биологик чистарту корылмалары төзелешен дәвам итү, шулай ук «Уңайлы шәһәр мохитен формалаштыру» федераль проектының 42 объекты. Бу парклар һәм скверлар, шуларның 2се Кече шәһәрләр һәм тарихи торак пунктлар конкурсында җиңүче дип танылды. Республика программасы кысаларында тагын 22 объект төзекләндереләчәк. Шулай итеп, җәмәгать киңлекләренең гомуми саны 64 объект тәшкил итәчәк.

«Экология» илкүләм проекты кысаларында 3 объект буенча эш дәвам итә. Бу - Казанда биологик чистарту корылмаларын, балчык кырларын рекультивацияләү һәм Саба районының Шәмәрдән авылында нефтьле пычранулар белән бозылган җирләрне рекультивацияләү.

«Сәламәтлек саклау» илкүләм проектына 128 объект кергән. Ике поликлиника, гомуми практика табибы үзәге һәм 20 ФАП төзеләчәк. Тагын 28 ФАП республика акчасына төзеләчәк. Шулай ук илкүләм проект кысаларында 82 ФАП һәм 23 медицина учреждениесен капиталь ремонтлау планлаштырыла. Аларга республика программасы буенча 33 объект өстәлә.

«Мәдәният» илкүләм проектына 4 объект кертелгән. 2 авыл мәдәният йорты (тагын 17се республика исемлегенә кергән), балалар сәнгать мәктәбе (республика акчалары кысаларында тармакның тагын 4 мәгариф учреждениесе өстәләчәк) ремонтланачак һәм Казанда Казан дәүләт яшь тамашачы театрын реконструкцияләнәчәк.

2024 елга «Мәгариф» илкүләм проекты паспорты белән 2 мәктәп (Казанда һәм Лаеш районында), шулай ук «Хәзерге заман мәктәбе» федераль проекты кысаларында Питрәч районы Көек авылында өстәмә корпус төзү каралган. "Авыл территорияләрен үстерү" дәүләт программасы кысаларында Кукмара мәктәбе өчен тагын бер янкорма барлыкка киләчәк. Казанда Яшьләр үзәген капиталь ремонтлау «Яшьләргә ярдәм итү системасын үстерү» федераль проектына кертелгән. Тукай һәм Ютазы районнарындагы 2 спорт залын капиталь ремонтлау «Һәр баланың уңышы» федераль проекты буенча гамәлгә ашырылачак.

Быел «Авыл территорияләрен комплекслы үстерү» дәүләт программасына 23 объект кертелгән. Шулардан «Авыл территорияләренең хәзерге кыяфәте» федераль проекты буенча Саба, Мамадыш, Кукмара, Балык Бистәсе һәм Апас районнарында 10 социаль объект төзү һәм ремонтлау; Балык Бистәсе районында 2 объектка югары тизлекле интернет линияләрен үткәрү; Апас, Мамадыш, Кукмара һәм Балык Бистәсе районнарында 7 инженер челтәре объекты төзү планлаштырылган.

«Авыл территорияләрендә торак төзелешен үстерү һәм йорт хуҗалыкларын төзекләндерү дәрәҗәсен күтәрү» федераль проекты буенча Лаеш, Чирмешән һәм Югары Ослан районнарында компакт торак төзелеше өчен 4 мәйданчык комплекслы төзекләндереләчәк.

Казандагы алты гомуми белем бирү оешмасы «Мәгарифне үстерү» дәүләт программасы кысаларында ремонтланырга тиеш. Тагын 41 мәктәп республика программасы кысаларында ремонтланачак.

«Су басудан һәм суның башка тискәре йогынтысыннан саклау һәм гидротехник корылмаларның иминлеген тәэмин итү» дәүләт программасы кысаларында 7 районда 9 гидротехник корылманы капиталь ремонтлау планлаштырыла. Тагын 12 объект республика өлешенә кертелгән.

Узган ел Россия Президенты карары буенча старт алган коммуналь инфраструктура системаларын модернизацияләү буенча федераль программа кысаларында быел 7 районда 41 объектта эш башлау һәм 2023 елда башланган 7 чараны тәмамлау планлаштырыла. Ел дәвамында 87 км челтәр төзү һәм реконструкцияләү планлаштырыла.

Быел республика программалары саны элеккечә - 44. Төзелеш өлкәсенә 3 мең 365 объект керәчәк. Торак төзелеше өлкәсендә дүрт программа гамәлгә ашырылачак. Агымдагы елда ким дигәндә 3 млн 150 мең квадрат метр торак тапшырырга кирәк. Шуларның 1 млн 513 мең кв. метры - шәхси торак төзелеше линиясе буенча, 1 млн 475,3 мең кв. метры - күп фатирлы инвестицион торак сегментында һәм 161,7 мең кв. метры социаль ипотека программасы буенча файдалануга тапшырылачак, шуларның 30,8 мең кв. метры арендага бирелә.

Аерым категория гражданнарны торак белән тәэмин итү буенча 4 программаны гамәлгә ашыру планлаштырыла. Киләсе елда 930 ятим бала, 5 һәм аннан да күбрәк баласы булган 28 күп балалы гаилә, 84 яшь гаилә һәм мәҗбүри күченүчеләр, Ерак Төньяктан күченүчеләр һәм чернобыльчеләр арасыннан 6 граждан яңа йортка күченергә тиеш.

2024 елда күп фатирлы йортларны капиталь ремонтлау программасын гамәлгә ашыруда 41 муниципаль берәмлек катнаша. Программага гомуми мәйданы 4 млн 360 мең квадрат метр булган 676 күп фатирлы йорт кертелгән. Программаны финанслау күләме 6 млрд 996 млн сум.

Быел «Безнең ишегалды» программасының лимиты 10 млрд сум тәшкил итә. Программа объектлары исемлегенә 833 йорт яны территориясе кертелгән.

Сәнәгать һәм сәүдә министрлыгы һәм Авыл хуҗалыгы һәм азык-төлек министрлыгы линиясе буенча дүрт программа субсидияләр бүлеп бирү белән гамәлгә ашырылачак.

Мәгариф һәм фән министрлыгы линиясе буенча 4 капиталь ремонт программасы гамәлгә ашырылачак, аларга 4 млрд 381 млн сумлык гомуми лимиты булган 182 объект керә. Бирегә 16 уку корпусы һәм тулай торак, 64 мәктәпкәчә һәм урта белем бирү объекты, 8 ресурс үзәге һәм 94 азык-төлек блогы кергән.

Шулай ук 37 объектны үз эченә алган 4 программа Яшьләр эшләре министрлыгы аша 2 млрд 194 млн сумлык гомуми лимит белән гамәлгә ашырылачак. Бу - 18 балаларны савыктыру лагерен, 7 яшьләр үзәген, 6 психологик-педагогик ярдәм үзәген капиталь ремонтлау һәм төзү һәм 6 яшүсмерләр клубын ремонтлау.

2 шәр программа буенча Спорт министрлыгында (1 млрд 254 млн сумга 38 объект), Мәдәният министрлыгында (617,6 млн сумга 21 объект), Сәламәтлек саклау министрлыгында (3 млрд 605 млн сумга 62 объект) һәм Авыл хуҗалыгы һәм азык-төлек министрлыгында (112 млн 797 мең сумга 25 объект).

Берәр программа буенча Хезмәт министрлыгында (27 стационар социаль хезмәт күрсәтү оешмаларын ремонтлау), Юстиция министрлыгында (2 җәмәгать судьялары бинасын ремонтлау), Экология министрлыгында (язгы ташулар вакытында суларның тискәре йогынтысын булдырмау, халыкны һәм инфраструктура объектларын яклау чараларын гамәлгә ашыру буенча 12 объект буенча), Урман хуҗалыгы министрлыгында (7 урманчылык һәм урман хуҗалыкларының административ биналарын ремонтлау), Архив эшенә (2 муниципаль архив бинасын ремонтлау), Муниципаль берәмлекләр советына (17 торак пункт башкарма комитеты бинасын төзү һәм ремонтлау), Росгвардия идарәсе (2 ведомство карамагындагы бинаны ремонтлау) һәм 18 хәрби комиссариат бинасын ремонтлау.

ТР Төзелеш, архитектура һәм торак-коммуналь хуҗалык министрлыгы өлешендә инженерлык челтәрләренең баш идарәсе гамәлгә ашыра торган инженерлык инфраструктурасын төзү һәм яңарту буенча 5 программа һәм җәмәгать киңлекләре буенча республика өлеше гамәлгә ашырылачак.

Ахырда министр кыскача үткән бәйрәм көннәрендәге авария хәлләре турында хәбәр итте. Министрлыкның оператив бүлегенә 2024 ел башыннан 93 очрак турында хәбәр кергән һәм теркәлгән, шуларның 41е - салкын һәм 31е - кайнар су белән тәэмин итү, 10сы – җылылык белән тәэмин итү, 9ы – газ белән тәэмин итү һәм 2се – электр белән тәэмин итү буенча. Бу аварияләр зур булмаган һәм оператив рәвештә бетерелгән.
ТР Төзелеш министрлыгы: 2024 елда төзелеш өлкәсенә 44 республика программасы кысаларында 3 мең 365 объект керәчәк